"กรณ์"ค้านยุบสภาทันทีชี้เศรษฐกิจประเทศมีปัญหาแน่
รมว.คลังชี้ช่วงเวลาที่เหมาะของการยุบสภาคือปี2554เพราะจะเป็นประโยชน์กับประเทศชาติและประชาชนมากที่สุด&nbsp;
29 มี.ค. 2553

รมว.คลังชี้ช่วงเวลาที่เหมาะของการยุบสภาคือปี2554เพราะจะเป็นประโยชน์กับประเทศชาติและประชาชนมากที่สุด 
นายกรณ์ จาติกวณิช รมว.คลัง กล่าวว่า จากการได้พูดคุยกับนายสุเทพ เทือกสุบรรณ รองนายกรัฐมนตรี เห็นว่ารัฐบาลควรจะยุบสภาในเวลาที่เหมาะสม คือ ในปี 2554จะเป็นประโยชน์กับประชาชนและประเทศโดยรวมมากที่สุด เพราะหากมีการยุบสภาในขณะนี้ จะทำให้การบริหารเศรษฐกิจมีปัญหา การดำเนินการหลายอย่างต้องหยุดชะงัก ทั้งการทำงบประมาณประจำปี 2544 การออกพระราชบัญญัติ (พ.ร.บ.) กู้เงิน 4 แสนล้านบาท โครงการประกันรายได้เกษตรกร และการแก้ไขหนี้นอกระบบ เนื่องจากการยุบสภาต้องเสียเวลากว่าครึ่งปี เพื่อเลือกตั้งใหม่ ทำให้ขาดจังหวะ และสูญเสียโอกาสในการประตุ้นเศรษฐกิจ
“หากมีการยุบสภาตอนนี้ การขยายตัวเศรษฐกิจที่ประมาณการไว้ลดฮวบแน่นอน หลายนโยบายของรัฐบาลต้องหยุดชะงัก บางนโยบายอย่างประกันรายได้ที่กำลังจะเซ็นสัญญาเร็วนี้ ก็ชัดเจนว่าพรรคตรงข้ามไม่เห็นด้วย หากรัฐบาลไม่ได้มาดำเนินการต่อ ก็จะเกิดความไม่แน่นอน ซึ่งจังหวะตอนนี้มันยังยุบสภาไม่ได้ หลายงานที่เป็นประโยชน์ของประเทศชาติยังมีอีกเยอะ ยังไม่จำเป็นที่ต้องเร่งเกมรัฐบาลยุบสภา เพราะเมื่อถึงเวลาที่ใช่ ฝ่ายตรงข้ามสามารถเลือกตั้งพรรคที่ชอบมาเป็นรัฐบาลได้แน่นอน”นายกรณ์ กล่าว นายกรณ์ กล่าวว่า ขณะนี้เสถียรภาพเศรษฐกิจไทยยังอยู่ในเกณฑ์ที่ดีเมื่อเทียบกับหลายประเทศ ไทยฟื้นตัวได้ดีกว่า ยังอยู่ในสถานการณ์ที่ได้เปรียบหลายประเทศ เพราะไทยมีการวางยุทธศาสตร์ทางเศรษฐกิจได้ดี แต่ปัจจัยเดียวที่จะฉุดให้เศรษฐกิจขยายตัวได้ช้าคือปัจจัยทางการเมืองที่มีปัญหา